Sagunt se suma a la visibilització del Dany Cerebral Adquirit
26 d’octubre 2021

![Imagen sin texto alternativo.](/es-va/Actualidad/PublishingImages/Octubre 2021/77 C2 Mini Dia DCA.jpg)  
  

Este dimarts, com cada 26 d'octubre, és el Dia del Dany Cerebral Adquirit (DCA), una jornada que busca fer més visible la realitat de les persones que pateixen les afeccions incloses en este grup de malalties i conscienciar a la ciutadania sobre això.

  

Amb motiu d'esta efemèride, el Centre de Teràpia Ocupacional i Discamp han organitzat una jornada amb una taula redona, sota el títol Aprenent a viure amb el dany cerebral, en la qual han participat l'alcalde de Sagunt, Darío Moreno, i el regidor delegat de Serveis Socials, Alejandro Sotoca, junt a la cap del servei de Medicina Física i Rehabilitació de l'Hospital Universitari de Sagunt, Lourdes Ruiz; la presidenta de l'associació Discamp, Sol Zaballos; la psicòloga del Centre de Teràpia Ocupacional Merce Ferri; la terapeuta ocupacional d'esta mateixa institució Laura Berna; la pacient amb DCA Isabel Andrés; i una familiar d'una persona amb DCA, Ylenia Escribano.

  

«**És imprescindible que les administracions públiques treballem des de diferents àmbits perquè, com a societat, puguem entendre millor esta problemàtica però, sobretot, puguem ajudar més a les persones que directament o indirectament la pateixen**», ha manifestat l'alcalde, que ha incidit també en la difusió, divulgació i visibilització perquè se sàpia de l'existència d'esta mena de malalties i es desenvolupen els recursos i serveis necessaris.

  

Darío Moreno ha abordat, d'un altra banda, el paper que exerceix l'Administració local en la reivindicació de serveis davant altres administracions com l'autonòmica o fins i tot la central per a donar trasllat i servir com a veu representant de la ciutadania. «**Hem de continuar millorant els serveis públics I donar el suport necessari al teixit associatiu**», ha afirmat.

  

«**La xarxa de teixit associatiu que hem de cuidar entre tots i totes arriba allà on les administracions no arriben i les associacions també són imprescindibles perquè una persona no es veja sola quan de sobte es trobe amb un problema de Dany Cerebral, directament o indirectament, i així puga estar acompanyada en tot eixe procés**», ha agregat el primer edil.

  

«**Esta és una tasca imprescindible que realitzeu per part de les associacions que, tant en eixa tasca d'acompanyament com de serveis, sou hui dia imprescindibles**», sostenia Moreno dirigint-se a les persones que han pres part en la taula redona en representació de les entitats de suport a persones amb DCA i els seus familiars.

  

Per la seua part, el regidor delegat de Serveis Socials, Alejandro Sotoca, ha lamentat la poca visibilitat que tenen algunes afeccions greus de salut com el Dany Cerebral Adquirit. «**Des de Serveis Socials som conscients d'això, per això tenim diversos programes d'ajuda i, per descomptat, recolzem en la mesura que podem mitjançant subvencions d'acció social a les associacions que en este àmbit fan tant, perquè puguen prestar la seua labor**», ha puntualitzat.

  

En este sentit, Sotoca ha destacat el servei d'atenció a domicili per a persones dependents, que considera «**molt important**», i que segons ha explicat ja l'ha assumit l'Ajuntament, per la qual cosa disposa de més recursos i pot arribar a més gent, al mateix temps que ha ressaltat també altres projectes com els cursos per a cuidadors i familiars de persones amb dependència previstos per a enguany i el següent, dels quals s'han programat dos per cada exercici. L'edil ha destacat l'esforç del personal de la delegació que dirigeix: «**En Serveis Socials allò que faça falta per cadascun de vosaltres**».

El Centre de Teràpia Ocupacional i l'associació Discamp han organitzat esta jornada que compta amb la col·laboració i el suport de l'Ajuntament de Sagunt i del Departament de Salut de Sagunt.

![Imagen sin texto alternativo.](/es-va/Actualidad/PublishingImages/Octubre 2021/77 C1 Mini Dia DCA.jpg)  
  
  

​

*   [](http://www.facebook.com/sharer.php?u=https://aytosagunto.es/va/actualitat/sagunt-se-suma-a-la-visibilitzacio-del-dany-cerebral-adquirit/ "Facebook")
*   [](http://twitter.com/share?url=https://aytosagunto.es/va/actualitat/sagunt-se-suma-a-la-visibilitzacio-del-dany-cerebral-adquirit/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-se-suma-a-la-visibilitzacio-del-dany-cerebral-adquirit/ "Linked In")
*   [](mailto:?body=https://aytosagunto.es/va/actualitat/sagunt-se-suma-a-la-visibilitzacio-del-dany-cerebral-adquirit/)